Í gær luku Víkingar Ólafsvík keppnistímabilinu með sigri á ÍR 3 : 1 á Ólafsvíkurvelli . Á sama tíma töpuðu ÍA menn sínum síðasta leik í sumar 1 : 4 gegn Leikni í Breiðholti . Fyrir síðustu umferð lá ljóst fyrir að Skagamenn fara upp í úrvaldsdeild með flest stig úr fyrstu deildinni . Eftir gærdaginn liggur hins vegar fyrir að Víkingur endar í fjórða sæti deildarinnar og er þetta jafnframt besti árangur liðsins frá upphafi . Víkingar fóru vel af stað í leiknum og fyrsta mark hans gerði Tomasz Luba eftir glæsilega fyrirgjöf frá Alfreð Má Hjaltalín . Á 25. mínútu jöfnuðu svo gestirnir með marki frá Elíasi Inga Árnasyni . Víkingar létu það ekki á sig fá og rétt fyrir lok fyrri hálfleiks skoraði Guðmundur Steinn Hafsteinsson eftir góða hornsyrnu og staðan í hálfleik 2 - 1 Víkingum í vil . Snemma í seinni hálfleik skoraði Guðmundur Steinn sitt annað marka í leiknum og tryggði Víkingum sigur . Kom markið einnig eftir hornspyrnu . Góður sigur hjá Víkingi í síðasta leik tímabilsins og besti árangur liðsins frá upphafi en fyrir þetta var besti árangur liðsins 5. sæti í B deild , árin 1975 og 2005 . Uppskeruhátíð Víkingar voru ekki hættir í gær því í gærkvöldi héldu þeir lokahóf sitt á Hótel Ólafsvík . Hófst hófið með setningu formanns og gaf hann svo veislustjóra kvöldsins Vigfúsi Erni orðið . Ræðumaður kvöldsins var Magnús Stefánsson og sló hann í gegn með léttu glensi og gríni . Sjórn Víkings gerði upp leiktímabilið og veitti leikmönnum viðurkenningar . Viðurkenningu fyrir 50 leiki spilaða hlutu Artjoms Goncars , Edin Beslija , Eldar Masic og Tomasz Luba . Fyrir 100 spilaða leiki , Þorsteinn Ragnarsson , Fannar Hilmarson og Brynjar Kristmundsson . Fyrir 200 spilaða leiki , þeir Einar Hjörleifsson og Ragnar Mar Sigrúnarson . Markahæsti leikmaður Víkings þetta tímabilið var Artjoms Goncars með 8 mörk , efnilegasti leikmaðurinn var Alfreð Már Hjaltalín og besti leikmaður Víkings þetta tímabilið var Edin Beslija . Þjálfari verður áfram Ejub Purisevic en hann skrifaði á dögunum undir samnign við Víking til 2013 . Fara nú leikmenn í verðskuldað frí þar til æfingar hefjast aftur .